b'\n_START_ARTICLE_\nSlovensko muzejsko dru\xc5\xa1tvo\n_START_PARAGRAPH_\nSlovensko muzejsko dru\xc5\xa1tvo je zdru\xc5\xbeenje slovenskih muzejskih delavcev in eno najstarej\xc5\xa1ih strokovnih dru\xc5\xa1tev v slovenskem kulturnem prostoru, saj deluje neprekinjeno \xc5\xbee ve\xc4\x8d kot 170 let. Njegovi za\xc4\x8detki segajo v leto 1839, ko je bilo ustanovljeno Dru\xc5\xa1tvo kranjskega de\xc5\xbeelnega muzeja. Leta 1865 se je preimenovalo v Muzejsko dru\xc5\xa1tvo za Kranjsko in leta 1919 v Muzejsko dru\xc5\xa1tvo za Slovenijo. Svoje delovanje je tedaj raz\xc5\xa1irilo na vse slovensko ozemlje v okviru novonastale jugoslovanske dr\xc5\xbeave._NEWLINE_Dru\xc5\xa1tvo je pomembno prispevalo k razvoju slovenske muzejske dejavnosti in k ustanovitvi \xc5\xa1tevilnih muzejev in galerij. Dru\xc5\xa1tvo je prostovoljno stanovsko zdru\xc5\xbeenje slovenskih muzejskih in galerijskih delavcev, ki se zdru\xc5\xbeujejo zaradi uresni\xc4\x8devanja svojih strokovnih interesov. Danes \xc5\xa1teje preko 600 rednih in \xc4\x8dastnih \xc4\x8dlanov ter ljubiteljev muzejev. Redni \xc4\x8dlani so poklicni muzejski delavci, zaposleni v slovenskih muzejih in galerijah ter upokojeni poklicni muzejski delavci. Ljubitelji muzejev podpirajo dejavnost in cilje dru\xc5\xa1tva zaradi svojih ljubiteljskih interesov._NEWLINE_Z uresni\xc4\x8devanjem svojega poslanstva dru\xc5\xa1tvo prispeva k razvoju slovenske muzejske stroke, spodbuja skrb za ohranitev, prou\xc4\x8devanje, varovanje, predstavitev, popularizacijo in uveljavitev premi\xc4\x8dne naravne in kulturne dedi\xc5\xa1\xc4\x8dine v slovenskem in mednarodnem prostoru._NEWLINE_Dru\xc5\xa1tvo podeljuje Valvasorjeve nagrade, priznanja in diplome za izjemne dose\xc5\xbeke na podro\xc4\x8dju muzejstva.'